Apr 01,2018
ఎస్‌బీఐ ఖాతాదారులకు 'కనీస' ఊరట!
న్యూఢిల్లీ: భారతీయ స్టేట్‌ బ్యాంక్‌ (ఎస్‌బీఐ) ఖాతాదారులకు కనీస చార్జీల మోత విషయంలో ఆదివారం నుంచి కాస్త ఉపశమనం లభించనుంది. పొదుపు ఖాతాల్లో కనీస నిల్వలు లేకపోతే వసూలు చేసే ఛార్జీలను ఎస్‌బీఐ ఇటీవల 75శాతం తగ్గించిన విషయం తెలిసిందే. ఆ తగ్గింపు నేటి (ఏప్రిల్‌ 1) నుంచి వర్తించనుంది. ప్రస్తుతం మెట్రో, అర్బన్‌ కేంద్రాల్లోని ఎస్‌బీఐ పొదుపు ఖాతాల్లో కనీస నిల్వలు లేని ఖాతాదారుల నుంచి నెలకు రూ.50 (జీఎస్‌టీ కాకుండా) చొప్పున, సెమీ- అర్బన్‌, గ్రామీణ ప్రాంతాల్లోని ఖాతాదారుల నుంచి నెలకు రూ.40(జీఎస్‌టీ కాకుండా) వసూలు చేస్తున్న విషయం తెలిసిందే. తాజాగా ఈ ఛార్జీలను 75శాతం వరకు తగ్గించింది. సవరించిన చార్జీల మేరకు ఇకపై మెట్రో, అర్బన్‌ కేంద్రాల్లోని పొదుపు ఖాతాల్లో కనీస నిల్వలు లేకపోతే రూ.15 (జీఎస్‌టీ కాకుండా) చొప్పున, సెమీ-అర్బన్‌ అయితే రూ.12(జీఎస్‌టీ కాకుండా), గ్రామీణ ప్రాంతాల్లోని ఖాతాలకైతే రూ.10(జీఎస్‌టీ లేకుండా) చొప్పున వసూలు చేయనున్నట్లు ఎస్‌బీఐ ఓ ప్రకటనలో తెలిపింది. ఆ బ్యాంకు ఛార్జీల ద్వారా కేవలం ఎనిమిది నెలల్లోనే రూ. 1,771 కోట్లు గడించడంతో ఎస్‌బీఐపై విమర్శలు అంతకంతకు పెరగడంతో బ్యాంక్‌ ఈ నిర్ణయం తీసుకుంది. ఈ తగ్గింపుతో దాదాపు 25 కోట్ల మంది బ్యాంకు కస్టమర్లు ప్రయోజనం లభించనుంది.
మీ స్నేహితులకు రికమెండ్ చెయ్యండి